
Определение №26/15.01.2024 по ч. нак. д. №1171/2023 на ВКС, НК, I н.о., докладвано от съдия Виолета Магдалинчева
 


	
	О П Р Е Д Е Л Е Н И Е	
		
	№ 26	
		
	Гр. София, 15 януари 2024 год.	
		
	В ИМЕТО НА НАРОДА	
		
	Върховният касационен съд на Република България, първо наказателно отделение в закрито заседание и в състав	
		
	 ПРЕДСЕДАТЕЛ: ВАЛЯ РУШАНОВА 	
		
	 ЧЛЕНОВЕ: СВЕТЛА БУКОВА	
		
	 ВИОЛЕТА МАГДАЛИНЧЕВА 	
		
	след становище на прокурор Росица Славова, като разгледа докладваното от съдия Магдалинчева наказателно частно дело № 1171/2023 год. и за да се произнесе, взе предвид следното:	
		
	 Производството е по чл. 43, т. 1 от НПК и е образувано по искане за промяна на местната подсъдност по НОХД № 2335/2021 год. на СГС (СНС-закрит).	
		
	 Представителят на Върховна касационна прокуратура дава становище, че са налице законовите предпоставки за изпращане на делото на друг равен по степен съд.	
		
	Върховният касационен съд, след като обсъди материалите по делото, намира следното:	
		
	 Производството по НОХД № 2335/2021 год. е образувано по обвинителен акт, внесен в СНС (закрит), против седем лица - Р. В. Л., Й. П. К., С. М. Б., К. М. М., Р. А. Е., Л. А. Д. и Г. В. Д. за престъпления по чл. 321 от НК, по чл. 215 НК, по чл. 206 НК, по чл. 210 НК, по чл. 339 от НК и по чл. 354а от НК.	
		
	 След смърт на съдебен заседател, с чието участие е започнало разглеждането на делото, и след самоотводи на съдията-докладчик и на втория съдебен заседател делото е преразпределено на нов докладчик.	
		
	 С разпореждане от 15.12.2023 г. новият съдия-докладчик е поискал промяна на подсъдността, като се е обосновал с посоченото в приложението към обвинителния акт местоживеене на подсъдимите, свидетелите и вещите лица. Посочил е, че 6 от подсъдимите, 12 от свидетелите и 4 от вещите лица имат местоживеене в района на гр. Кюстендил, а значителна част от останалите свидетели живеят в населени места извън гр. София – гр. Перник, гр. Радомир, гр. Монтана, гр. Пловдив, гр. Бургас, гр. Варна и гр. Шумен. 	
		
	 Искането за промяна на местната подсъдност е неоснователно.	
		
	 Върховният касационен съд може да промени местната подсъдност по делото, само ако броят на обвиняемите и свидетелите с местоживеене в района на друг, еднакъв по степен съд, е значителен. В конкретния случай в приложението към обвинителния акт са изброени 49 свидетели. 12 от тях, както и 6 от подсъдимите, имат местоживеене в района на гр. Кюстендил. 20 от свидетелите обаче, както и един от подсъдимите, имат местоживеене в гр. София. Останалите свидетели имат местожителство в различни населени места (гр. Перник, гр. Радомир, гр. Монтана, гр. Пловдив, гр. Бургас, гр. Варна и гр. Шумен), които преимуществено като териториална близост се намират по-близо до гр. София отколкото до гр. Кюстендил. 	
		
	 Разпоредбата на чл. 43, т. 1 от НПК има за цел да гарантира разглеждане на делото в разумен срок като същевременно бъдат сведени до минимум затрудненията на страните и участниците в наказателния процес, свързани с придвижването им и пребиваването им в населеното място на решаващия съд. За да бъде оправдана тази промяна, е необходимо преобладаващата част от подсъдимите и свидетелите да живеят в района на съда, на който ще бъде изпратено делото. Преценката дали е изпълнено посоченото условие е индивидуална за всеки конкретен случай и се основава на информацията, посочена в приложението към обвинителния акт. В конкретния случай, съобразно посоченото в списъка на лицата за призоваване, свидетелите живеят в района на множество различни съдилища. Един от подсъдимите и по-голямата част от свидетелите - 36 броя - живеят в района на гр. София или в населено място, намиращо се в по-голяма близост до столицата, отколкото до гр. Кюстендил. При това положение не може да се приеме, че голям брой свидетели живеят в района на Окръжен съд-Кюстендил, а претендираната от съдията-докладчик от СГС промяна на подсъдността се явява неоправдана, защото няма да способства за минимизиране затрудненията на страните и другите участници в процеса и няма да доведе до значително занижаване на деловодните разходи и до ускоряване на наказателния процес. 	
		
	 Така мотивиран Върховният касационен съд, първо наказателно отделение	
		
	О П Р Е Д Е Л И :	
		
	ОСТАВЯ БЕЗ УВАЖЕНИЕ искането на Софийски градски съд за промяна на подсъдността по н. о. х. д. № 2335/2021 г. на СГС (СНС-закрит).	
		
	ВРЪЩА делото на Софийски градски съд за продължаване на процесуалните действия по него.	
		
	Определението е окончателно и не подлежи на обжалване.	
		
	ПРЕДСЕДАТЕЛ: ЧЛЕНОВЕ: 1. 2.	

